text: Snig-premiere på 1864-serien i Sønderborg
  07 oktober 2014 kl. 16.47
  Tirsdag aften er Sønderborg rammen for premieren på Danmarks Radios hidtil største dramasatsning, tv-serien "1864". Her vises de to første afsnit af serien i byens kultur- og videncenter Alsion, som ligger ved foden af Dybbøl Banke - stedet hvor krigen kulminerede i 1864.
  Premieren, der holdes i samarbejde med DR og Miso Film, vil byde på et noget anderledes set up end en normal premiere. Alle sanser vil blive bombarderet med 1864. Filmens instruktør, Ole Bornedal, og repræsentanter for DR (kulturdirektør Tine Smedegaard og dramachef Piv Bernth) og Miso Film er til stede. 
  Desuden skuespillerne Nicolas Bro, Søren Malling, Bent Mejding, Sarah-Sofie Boussnina, Jens Sætter-Lassen og Marie Tourell Søderberg.
  Der er tale om en snig-premiere i Sønderborg i aften, da tv-seerne må vente til søndag aften kl. 20 på at se den store historiske satsning.
  